erhwenkuo/poetry-chinese-zhtw huggingface dataset:
百寶裝・新燕過妝樓
作者：晁端禮（宋）

楓葉初丹，蘋花漸老，蘅皋誰系扁舟。故人思我，徵棹少淹留。一尊瀲灩西風裡，共醉倒、同銷萬古愁。況今宵自有，明月照人，逼近中秋。常愛短李家聲，金閨彥士，才高沈謝何劉。片帆初卷，歌吹是揚州。此心自難拘形役，恨未能、相從爛熳遊。酒醒時，路遙人遠，為我頻上高樓。
玉胡蝶・玉蝴蝶
作者：晁端禮（宋）

淡淡春陽天氣，夜來一霎，微雨初晴。向暖猶寒，時候又是清明。亂沾衣、桃花雨鬧，微弄袖、楊柳風輕。曉鶯聲。喚回幽夢，猶困春酲。牽縈。傷春懷抱，東郊煙暖，南浦波平。況有良朋，載酒同放彩舟行。勸人歸、啼禽有意，催棹去、煙水無情。黯銷凝。暮雲回首，何處高城。
木蘭花・玉樓春
作者：晁端禮（宋）

苦春宵漏短，夢迴晚、酒醒遲。正小雨初收，餘寒未放，怯試單衣。嬌痴。最尤殢處，被羅襟、印了宿妝眉。瀟灑春工鬥巧，算來不在花枝。芳菲。正好踏春，攜素手、暫分飛。料恨月愁花，多應瘦損，風柳腰肢。歸期。況春未老，過南園、尚及牡丹時。拼卻欄邊醉倒，共伊插滿頭歸。
金盞子
作者：晁端禮（宋）

斷魂凝睇。望故國迢迢，倦搖徵轡。恨滿西風，有千里雲山，萬重煙水。遙夜枕冷衾寒，數更籌無寐。想伊家、應也背著孤燈，暗彈珠淚。屈指。重算歸期，知他是何時見去裡。翻思繡閣舊時，無一事，只管愛爭閒氣。及至恁地單棲，卻千般追悔。從今後，彼此記取，厭厭況味。
洞仙歌
作者：晁端禮（宋）

年時此際，向扁舟同載。風送征帆暮天外。對沙汀宿鷺，與波上輕鷗，雙雙處，相喚相呼自在。如今重整棹，煙景依然，誰念輕分繡羅帶。向蓬窗獨坐，不覺徊徨，鷗與鷺、想一齊驚怪。怎生得、今宵夢還家，又譬如秉燭，夜闌相對。
安公子
作者：晁端禮（宋）

帝裡重陽好。又對短髮來吹帽。滿目風光還似舊，奈樽前人老。暗憶當年，伴侶同傾倒。誇俊遊、爭買千金笑。到如今憔悴，恰似華胥一覺。此恨何時了。舊遊屈指愁重到。小曲深坊閒信馬，掩朱扉悄悄。怎得個多情，為我傳音耗。但向伊、耳邊輕輕道。道近來應是，望了盧郎年少。
慶壽光
作者：晁端禮（宋）

丹扆疏恩，慶闈受命，聖朝廣孝非常。大邑高封，名兼壽考輝光。閭巷相傳盛事，煥絲五色成章。崇新棟，天語榮誇，共瞻積善華堂。靈龜薦祉，紫鸞稱壽，千鍾泛酒，百和焚香。況有新教歌舞，妙選絲篁。餘慶從今沓至，看兒孫、朱紫成行。聞說道，賢得陰功，姓名仍在仙鄉。
黃鸝繞碧樹
作者：晁端禮（宋）

鴛瓦霜輕，玳簾風細，高門瑞氣非煙。積厚源深，有長庚應夢，喬嶽生賢。妙齡秀髮，慶謝庭、蘭玉爭妍。名動縉紳，況文章政術，俱是家傳。別有陰功厚德，向東州、治獄平反。玉函高篆，仙風道骨，錫與長年。最好素秋新霽，對畫堂、高啟賓筵。何妨縱樂笙歌，剩舉觥船。
永遇樂
作者：晁端禮（宋）

龍閣先芬，鳳毛榮繼，當世英妙。峻嶽儲靈，長庚應夢，還慶佳辰到。黃花浥露，碧瓦凝霜，香馥郡齊清曉。憶當年、青雲平步，共喜驟躋華要。陰功厚德，玉符金篆，錫與世間難老。注意方濃，分符屢請，雅志人應少。棠陰無訟，樂府新教，正醉山頻倒。有誰萊衣遊戲，萱堂壽考。
滿江紅
作者：晁端禮（宋）

五兩風輕，移舟向、斜陽島外。最好是、瀟湘煙景，自然心會。倒影芙蓉明鏡底，更折花嗅西風裡。待問君、明日向何州，東南指。人生事，誰如意。剩拼取，尊前醉。想升沈有命，去來非己。菊老松深三徑在，田園已有歸來計。問甚時、重此望歸舟，遠相對。
春晴
作者：晁端禮（宋）

燕子來時，清明過了，桃花亂飄紅雨。倦客淒涼，千里雲山將暮。淚眸回望，人在玉樓深處。向此多應念遠，憑欄無語。芳菲可惜輕負。空鞭弄遊絲，帽衝飛絮。恨滿東風，誰識此時情緒。數聲啼鳥，勸我不如歸去。縱寫香箋，仗誰寄與。
河滿子
作者：晁端禮（宋）

滿浦亭前楊柳，一年兩度攀條。瞬息光陰都幾許，離情常是迢迢。須信沈腰易瘦，爭教潘鬢相饒。不忍重尋香徑，還來獨立溪橋。唯有無情東去水，來時曾傍蘭橈。今夜欲求好夢，望中莫遣魂銷。
醉桃源・阮郎歸
作者：晁端禮（宋）

又是青春將暮。望極桃溪歸路。洞戶悄無人，空鎖一庭紅雨。凝佇。凝佇。人面不知何處。
一叢花
作者：晁端禮（宋）

謫仙海上駕鯨魚。談笑下蓬壺。神寒骨重真男子，是我家、千里龍駒。經綸器業，文章光焰，流輩更誰如。淵明元與世情疏。松菊愛吾廬。他年定契非熊卜，也未應、鶴髮樵漁。手栽露桃，親移雲杏，真是種星榆。
感皇恩
作者：晁端禮（宋）

蜀錦滿林花，三年重到。應被花枝笑人老。半開微謝，佔得幾多時好。便須拼痛飲、花前倒。醉中但記，紅圍綠繞。人面花光鬥相照。繚牆重院，愛惜遮藏須早。免如攀折柳，臨官道。
御街行
作者：晁端禮（宋）

柳條弄色梅飄粉。還是元宵近。小樓深巷月朧明，記得恁時風景。庭花影轉，珠簾人靜，依舊厭厭悶。如今對酒翻成恨。春瘦羅衣褪。王孫何處草萋萋，辜負小歡幽興。誰知此際，有人燈下，偷把歸期問。
踏莎行
作者：晁端禮（宋）

萱草欄干，榴花庭院。悄無人語重簾卷。屏山掩夢不多時，斜風雨細江南岸。晝漏初傳，林鶯百囀。日長暗記殘香篆。洞房訊息有誰知，幾回欲問梁間燕。
踏莎行
作者：晁端禮（宋）

柳暗重門，花深小院。盆池昨夜新荷卷。銀床斜倚小屏風，吳波澄淡春山遠。紈扇風輕，薰爐煙斷。日高睡起眉山淺。塵侵鸞鏡懶勻妝，誰人與整釵頭燕。
踏莎行
作者：晁端禮（宋）

衰柳殘荷，長山遠水。扁舟盪漾煙波裡。離杯莫厭百分斟，船頭轉便三千里。紅日初斜，西風漸起。琵琶休灑青衫淚。區區遊宦亦何為，林泉早作歸來計。
蝶戀花
作者：晁端禮（宋）

瀲灩長波迎鷁首。雨淡煙輕，過了清明候。岸草汀花渾似舊。行人只是添清瘦。瀋水香消羅袂透。雙櫓聲中，午夢初驚後。枕上懵騰猶病酒。捲簾數盡長堤柳。
蝶戀花
作者：晁端禮（宋）

骨秀肌香冰雪瑩。瀟灑風標，賦得溫柔性。鬆髻遺鈿慵不整。花時長是厭厭病。枕上曉來殘酒醒。一帶屏山，千里江南景。指點菸村橫小艇。何時攜手重尋勝。
定風波
作者：晁端禮（宋）

花倚東風柳弄春。分明淺笑與輕嚬。更憶當時聲細細，偎人。秦箏輕襯砑羅裙。別後此歡誰更共。春夢。只憑胡蝶伴飛魂。獨倚高樓還日暮。情緒。浮煙漠漠雨昏昏。
江城子
作者：晁端禮（宋）

幽香閒豔露華濃。晚妝慵。略勻紅。春困厭厭，常愛鬢雲鬆。早是自來蓮步小，新樣子，為誰弓。畫堂西下小欄東。醉醒中。苦匆匆。捲上珠簾，依舊半床空。香灺滿爐人未寢，花弄月，竹搖風。
江城子
作者：晁端禮（宋）

石榴雙葉憶同尋。卜郎心。向誰深。長恁嬌痴，尤殢怎生禁。內樣雙眉新畫得，還印了，在羅襟。相思幽怨付鳴琴。望來音。久沈沈。若論當初，誰信有如今。瘦盡標容羞見也，明鏡子，任塵侵。
臨江仙
作者：晁端禮（宋）

今夜征帆何處落，煙村幾點人家。莫驚雙淚向風斜。漁人西塞曲，商女後庭花。從此五湖歸去好，一杯酒送生涯。多情猶解惜年華。春閨重見處，霜鬢不須嗟。
西江月
作者：晁端禮（宋）

去路湘桃破萼，歸時乳燕巢梁。不成一事又還鄉。也是經春遊蕩。香爐重燃鸂鶒，羅衾再拂鴛鴦。今宵應解話愁腸。指點塵生繡帳。
西江月
作者：晁端禮（宋）

洛浦神仙流品，姑山冰雪肌膚。誰家池館雨晴初。腸斷風標白鷺。國豔枉教無語，玉顏不待施朱。採菱人散夜蟾孤。冷落西溪風露。
訴衷情
作者：晁端禮（宋）

紅窗小艇雨餘天。李郭未神仙。片時篷底幽夢，即是五湖船。追往事，惜流年。恨風煙。向人依舊，兩行垂楊，一片新蟬。
訴衷情
作者：晁端禮（宋）

吳宮絕豔楚宮腰。怯掛紫檀槽。纖纖玉筍輕拈，鶯語弄春嬌。松鈿帶，嚲金翹。暗香飄。紅牙拍碎，絳蠟燒殘，月淡天高。
訴衷情
作者：晁端禮（宋）

金盆水冷又重煨。不肯傍妝臺。從教髻鬟鬆慢，斜嚲捲雲釵。蓮步穩，黛眉開。後園回。手挼柳帶，鬢插梅梢，探得春來。
清平樂
作者：晁端禮（宋）

朦朧月午。點滴梨花雨。青翼欺人多謾語。訊息知他真否。獸爐鴛被重燻。故將燈火挑昏。最恨西風搖幕，誤人幾度迎門。
清平樂
作者：晁端禮（宋）

深沈玉宇。枕簟清無暑。睡起花陰初轉午。一霎飛雲過雨。雨餘隱隱殘雷。夕陽卻照庭槐。莫把繡簾垂下，妨它雙燕歸來。
清平樂
作者：晁端禮（宋）

瑣窗朱戶。曾是嬌眠處。只有餘香留得住。滿地花鈿翠羽。三年宋玉東鄰。斷腸月夕煙春。看取畫屏深處，題詩欲付何人。
清平樂
作者：晁端禮（宋）

清樽泛菊。共剪西窗燭。一抹朱弦新按曲。更遣歌喉細逐。明朝匹馬西風。黃雲衰草重重。試問劍歌悲壯，何如玉指輕攏。
浣溪沙
作者：晁端禮（宋）

誤入仙家小洞來。碧桃花落亂浮杯。滿身羅綺裛香煤。醉倒任眠深逕裡，醒時須插滿頭歸。更收餘蕊釀新醅。
浣溪沙
作者：晁端禮（宋）

紫蔓凝陰綠四垂。暗香撩亂撲羅衣。醉眠惟有落花知。玉筍纖纖初嗅罷，烏雲娜娜亂簪時。此般風韻雅相宜。
浣溪沙
作者：晁端禮（宋）

閬苑瑤臺指舊居。當年一念別仙都。慶門曾夢得明珠。賦畀已教塵累淺，修持更與俗緣疏。慧心從此悟真如。
浣溪沙
作者：晁端禮（宋）

似火山榴映翠娥。依依香汗浥輕羅。惱人無奈是橫波。金鑿落傾歡事少，玉搔頭嫋悶時多。不留人住意如何。
浣溪沙
作者：晁端禮（宋）

一見郎來雙眼明。春風樓上玉簫聲。誰信同心雙結子、苦難成。瑤珮空傳張好好，鈿箏誰繼薛瓊瓊。若是今生無此分、有來生。
浣溪沙
作者：晁端禮（宋）

清潤風光雨後天。薔薇花謝綠窗前。碧琉璃瓦欲生煙。十里閒情憑蝶夢，一春幽怨付鯤弦。小樓今夜月重圓。
浣溪沙
作者：晁端禮（宋）

晝漏遲遲出建章。驚回殘夢日猶長。風微歌吹度昭陽。瀋水燒殘金鴨冷，胭脂勻罷紫綿香。一枝花影上東廊。
浣溪沙
作者：晁端禮（宋）

湘簟紗廚午睡醒。起來庭院雨初晴。夕陽偏向柳梢明。懶炷薰爐瀋水冷，罷搖紈扇晚涼生。莫將閒事惱卿卿。
菩薩蠻
作者：晁端禮（宋）

薄衾小枕重門閉。孤燈照著人無寐。風雨夜來多。春寒可奈何。深閨香暖處。還解憐人否。只道不來歸。那知心似飛。
菩薩蠻
作者：晁端禮（宋）

午陰未轉晴窗暖。無風著地楊花滿。睡起日猶長。捲簾紅杏香。春心無處定。又作花時病。芳草伴離愁。綿綿早晚休。
菩薩蠻
作者：晁端禮（宋）

百花未報芳菲信。一枝探得春風近。只有雪爭光。更無花似香。孤標天賦與。冷豔誰能顧。庭院好深藏。莫教開路傍。
菩薩蠻
作者：晁端禮（宋）

捲簾風入雙雙燕。燕雙雙入風簾卷。明月曉啼鶯。鶯啼曉月明。斷腸空望遠。遠望空腸斷。樓上幾多愁。愁多几上樓。
菩薩蠻
作者：晁端禮（宋）

遠山眉映橫波臉。臉波橫映眉山遠。雲鬢插花新。新花插鬢雲。斷魂離思遠。遠思離魂斷。門掩未黃昏。昏黃未掩門。
一落索
作者：晁端禮（宋）

正向溪堂歡笑。忽驚傳新詔。馬啼準擬樂郊行，又卻近、長安道。鸛鵲樓邊初到。未花殘鶯老。崔徽歌舞有餘風，應忘了、東平好。
虞美人
作者：晁端禮（宋）

木蘭舟穩桃花浪。重到清溪上。劉郎惆悵武陵迷。無限落英飛絮、水東西。玉觴瀲灩誰相送。一覺揚州夢。不知何物最多情。惟有南山不改、舊時青。
虞美人
作者：晁端禮（宋）

短亭過盡長亭到。未忍過徵棹。天涯自是別離身。更折一枝楊柳、贈行人。淮陰堤上殘陽裡，暮草連空翠。一樽別酒苦匆匆。還似隴頭流水、各西東。
一斛珠
作者：晁端禮（宋）

傷春懷抱。清明過後鶯聲老。勸君莫向愁人道。又被香輪，碾破青青草。夜來風雨連清曉。鞦韆院落無人到。夢迴酒醒愁多少。猶賴春寒，未放花開了。
少年遊
作者：晁端禮（宋）

建溪靈草已先嚐。歡意尚難忘。未放笙歌，暫留簪珮。猶有紫芝湯。醉中纖手殷勤捧，欲去斷人腸。絳蠟迎歸，繡鞍扶下，笑語盡聞香。
鵲橋仙
作者：晁端禮（宋）

多情應解，留連春意，滿地縈花惹絮。王孫何在不歸來，又遍滿、閒門要路。咸陽原上，姑蘇臺下，腸斷綠波南浦。迢迢歸思碧連雲，解送我、春山盡處。
點絳唇
作者：晁端禮（宋）

洞戶深沈，起來閒繞回郎轉。鳳簫聲遠。小院楊花滿。舊曲重尋，移遍秦箏雁。芳心亂。欄干憑暖。目向天涯斷。
鷓鴣天
作者：晁端禮（宋）

並蒂芙蓉本自雙。曉來波上鬥新妝。朱勻檀口都無語，酒入圓腮各是香。辭漢曲，別高唐。芳心應解妒鴛鴦。不封虢國並秦國，應嫁劉郎與阮郎。
鷓鴣天
作者：晁端禮（宋）

紅紫飄零綠滿城。春風於此獨留情。誰將十幅吳綾被，撲向熏籠一夜明。風不定，雨初晴。曉來苔上拾殘英。連教貯向鴛鴦枕，猶有餘香入夢清。
武陵春
作者：晁端禮（宋）

湖上風光寒食近，準擬醉花枝。不忍東風爛熳時。紅淚溼胭脂。情知今後遊從少，鸞鏡懶重窺。金鳳銜花舊繡衣。憔悴舞腰肢。
蘇幕遮
作者：晁端禮（宋）

碧桃花，春婉娩。未斷塵緣，暫別瑤池宴。謫限迢迢應未滿。乘月驂鸞，曾有深深願。帝城賒，鳳樓遠。長壽杯深，此際誰人勸。悶倚屏山凝淚眼。百和煙中，細想千嬌面。
朝中措
作者：晁端禮（宋）

短亭楊柳接長亭。攀折贈君行。莫怪尊前無語，大多分外多情。何須苦計，時間利祿，身後功名。且盡十分芳酒，共傾一夢浮生。
醜奴兒・採桑子
作者：晁端禮（宋）

小庭數朵寒梅放，雪綴霜稜。裝點香英。玉軟瓊嬌兩未勝。佳人皓腕爭攀取，插向壺冰。素色相乘。不羨高花萬萬層。
醜奴兒・採桑子
作者：晁端禮（宋）

來朝匹馬蕭蕭去，且醉芳卮。明夜天涯。淺酌低吟欲殢誰。歸來應過重陽也，菊有殘枝。纖手重攜。未必秋香一夜衰。
惜雙雙・惜分飛
作者：晁端禮（宋）

天上星杓春又到。應律管、微陽已報。暖信驚梅早。昨夜南枝，先得芳菲耗。遲日曈朧光破曉。馥繡幄、麝爐煙嫋。為壽金壺倒。四坐簪纓，共比松筠老。
脫銀袍
作者：晁端禮（宋）

纖條綠沁。春色為伊難禁。傳芳意、東君信任。燕愁鶯懶，怕輕寒猶禁。護佔得、幽香轉甚。粉面初勻，冰肌未飲。何須愛、妖桃勝錦。夜闌人靜，任月華來浸。待抱著、花枝醉寢。
行香子
作者：晁端禮（宋）

別恨綿綿。屈指三年。再相逢、情分依然。君初霜鬢，我已華顛。況其間有，多少恨，不堪言。小庭幽檻，菊蕊闌斑。近清宵、月已嬋娟。莫思身外，且鬥樽前。願花長好，人長健，月長圓。
小重山
作者：晁端禮（宋）

朱戶深深小洞房。曲屏龜甲樣，畫瀟湘。紗輕藍嫩鏤牙床。人如玉，一見已心涼。午枕夢悠揚。流鶯聲喚覺，日猶長。幾回煙斷玉爐香。庭花影，不肯上東廊。
雨霖鈴
作者：晁端禮（宋）

槐陰添綠。雨餘花落，酒病相續。閒尋雙杏凝佇，池塘暖、鴛鴦浴。卻向窗晝臥，正春睡難足。嘆好夢、一一無憑，帳掩金花座凝目。當時共賞移紅燭。向花間、小飲杯盤促。薔薇花下曾記，雙鳳帶、索題詩曲。別後厭厭，應是香肌，瘦減羅幅。問燕子、不肯傳情，甚入華堂宿。
玉葉重黃
作者：晁端禮（宋）

玉纖初拈梅花蕊。早憶著、上元天氣。重尋舊曲聲韻，收拾放燈歡計。況人生、百歲能幾。任東風、笑我雙鬢裡。重來花下醉也，不減舊時風味。
金蕉葉
作者：晁端禮（宋）

樓頭已報咚咚鼓。華堂漸、停杯投箸。更聞急管頻催，鳳口香銷炷。花映玉山傾處。主人無計留賓住。溪泉泛、越甌春乳。醉魂一啜都醒，絳蠟迎歸去。更看後房歌舞。
南歌子
作者：晁端禮（宋）

月到中秋夜，還勝別夜圓。高河瑟瑟轉金盤。三十六宮深處、捲簾看。香霧雲鬟溼，清輝玉臂寒。尋常豈是不嬋娟。吟賞莫辭終夕、動經年。
鷓鴣天
作者：晁端禮（宋）

霜壓天街不動塵。千官環珮賀成禋。三竿閶闔樓邊日，五色蓬萊頂上雲。隨步輦，卷香裀。六宮紅粉倍添春。樂章近與中聲合，一片仙韶特地新。
鷓鴣天
作者：晁端禮（宋）

數騎飛塵入鳳城。朔方諸部奏河清。圜扉木索頻年靜，大晟簫韶九奏成。流協氣，溢歡聲。更將何事卜昇平。天顏不禁都人看，許近黃金輦路行。
鷓鴣天
作者：晁端禮（宋）

閬苑瑤臺路暗通。皇州佳氣正蔥蔥。半天樓殿朦朧月，午夜笙歌淡盪風。車流水，馬游龍。萬家行樂醉醒中。何須更待元宵到，夜夜蓮燈十里紅。
鷓鴣天
作者：晁端禮（宋）

洛水西來泛綠波。北瞻丹闕正嵯峨。先皇秘聿無人解，聖子神孫果眾多。民物阜，歲時和。帝居不用壯山河。卜年卜世過周室，億萬斯年入詠歌。
鷓鴣天
作者：晁端禮（宋）

壁水溶溶漾碧漪。橋門清曉駐鸞旗。三千儒服鴛兼鷺，十萬犀兵虎與貔。春服就，舞雩歸。四方爭頌育莪詩。熙豐教養今成效，已見夔龍集鳳池。
鷓鴣天
作者：晁端禮（宋）

八彩眉開喜色新。邊陲來奏捷書頻。百蠻洞穴皆王土，萬里戎羌盡漢臣。丹轉轂，錦拖紳。充庭列貢集珠珍。宮花御柳年年好，萬歲聲中過一春。
鷓鴣天
作者：晁端禮（宋）

聖澤昭天下漏泉。君王慈孝自天然。四民有養躋仁壽，九族鹹親邁古先。歌舜日，詠堯年。競翻玉管播朱弦。須知大觀崇寧事，不愧生民下武篇。
鷓鴣天
作者：晁端禮（宋）

日日仙韶度曲新。萬機多暇宴遊頻。歌餘蘭麝生紈扇，舞罷珠璣落繡絪。金屋暖，璧臺春。意中情態掌中身。近來誰解辭同輦，似說昭陽第一人。
鷓鴣天
作者：晁端禮（宋）

萬國梯航賀太平。天人協贊甚分明。兩階羽舞三苗格，九鼎神金一鑄成。仙鶴唳，玉芝生。包茅三脊已充庭。翠華脈脈東封事，日觀雲深萬仞青。
鷓鴣天
作者：晁端禮（宋）

金碧觚稜斗極邊。集英深殿聽臚傳。齊開雉扇雙分影，不動金爐一噴煙。紅錦地，碧羅天。昇平樓上語喧喧。依稀曾聽鈞天奏，耳冷人間四十年。
並蒂芙蓉
作者：晁端禮（宋）

太液波澄，向鑑中照影，芙蓉同蒂。千柄綠荷深，並丹臉爭媚。天心眷臨聖日，殿宇分明敞嘉瑞。弄香嗅蕊。願君王，壽與南山齊比。池邊屢回翠輦，擁群仙醉賞，憑欄凝思。萼綠攬飛瓊，共波上游戲。西風又看露下，更結雙雙新蓮子。鬥狀競美。問鴛鴦、向誰留意。
壽星明・沁園春
作者：晁端禮（宋）

露溼晴花，散紅香清影，建章宮殿。玉宇風來，銀河雲斂，天外老人星現。向曉千官入，稱慶山呼鰲抃。鳳髓香飄，龍墀翡翠，簾櫳高卷。朝罷仗衛再整，肅鳴鞘，又向瑤池高宴。海寓承平，君臣相悅，樂奏徵招初遍。治極將何報，檢玉泥金封禪。見說山中居民，待看雕輦。
黃河清
作者：晁端禮（宋）

晴景初升風細細。雲收天淡如洗。望外鳳凰雙闕，蔥蔥佳氣。朝罷香菸滿袖，近臣報、天顏有喜。夜來連得封章，奏大河、徹底清泚。君王壽與天齊，馨香動上穹，頻降嘉瑞。大晟奏功，六樂初調清徵。合殿春風乍轉，萬花覆、千官盡醉。內家傳敕，重開宴、未央宮裡。
舜韶新
作者：晁端禮（宋）

晨光射牖，新燕子、一一穿簾飛去。露唏鴛瓦，蕭瑟風生瓊宇。香篆煙消晝永，鎖深院、榴花半吐。映絳綃、冰雪肌膚，自是清涼無暑。浮榮何用縈懷，冷笑看、車馬喧喧塵土。地偏心遠，終日何妨扃戶。一枕江南好夢，泛孤棹、輕煙細雨。被數聲、幽鳥驚回，砌下槐陰亭午。
上林春・一落縈
作者：晁端禮（宋）

相識來來，真個為伊，盡把精神役破。啼殢性□，嬌痴做處，雙眉鎮長愁鎖。為伊恁地，便諸事、自來饒過。暫時間未覰得，又早孜煎無那。想從來、性氣恁麼。那堪更等閒，經時拋嚲。料得那裡、千僝萬僽，嗔我也思量我。再歸見了，算應是、絮得些個。但初心、尚未改，任從摧挫。
雨中花・夜行船
作者：晁端禮（宋）

小小中庭，深深洞戶，誰人笑裡相迎。有三年窺宋，一顧傾城。舞態方濃，簫聲未闋，又黯離情。怎奈向，贏得多情懷抱，薄倖聲名。良宵記得，醉中攜手，畫樓月皎風清。難忘處、憑肩私語，和淚深盟。假使釵分金股，休論井引銀瓶。但知記取，此心常在，好事須成。
醉蓬萊
作者：晁端禮（宋）

向重門深閉，永夜孤眠，夢魂飛過。夢裡分明，共玉人雙臥。粉淡香濃，翠深紅淺，是那回梳裹。楚雨難成，巫雲易散，依前驚破。無緒無聊，向誰分訴，獨語獨言，自家摧挫。夢也多磨，更那堪真個。暗數殘更，半敧孤枕，對夜深燈火。怨淚頻彈，愁腸屢斷，伊還知麼。
吳音子
作者：晁端禮（宋）

細想當初事，又非是、取次相知。一年來、覰著尚遲。疑□時、敢共些兒。似恁秤停期克了，便一成望不相離。卻何期、恩情陡變，中路分飛。都緣我自心腸軟，潤就得、轉轉嬌痴。如今未中再偎隨。選不甚，且從待他疏狂心性，足變堆垛，更吃禁持。管取你迴心，卻有投奔人時。
洞仙歌
作者：晁端禮（宋）

眼來眼去，未肯分明道。有意於人甚不早。謾教我、心下終日懸懸，星□事，知他何時是了。幾回猜伊意，也是難為，擬待偷憐又膽小。奈何我已狂迷，怎肯乾休，情深後、不免求告。但只教、時時得些兒，便拼了一生，為伊煩惱。
安公子
作者：晁端禮（宋）

漸漸東風暖。杏梢梅萼紅深淺。正好花前攜素手，卻雲飛雨散。是即是、從來好事多磨難。就中我與你才相見。便世間煩惱，受了千千萬萬。回首空腸斷。甚時與你同歡宴。但得人心長在了，管天須開眼。又只恐、日疏日遠衷腸變。便忘了、當本深深願。待寄封書去，更與丁寧一遍。
河滿子
作者：晁端禮（宋）

草草時間歡笑，厭厭別後情懷。留下一場煩惱去，今回不比前回。幸自一成休也，阿誰教你重來。眠夢何曾安穩，身心沒處安排。今世因緣如未斷，終期他日重諧。但願人心長在，到頭天眼須開。
踏莎行
作者：晁端禮（宋）

罵女嗔男，呼奴喝爪。新來司戶多心躁。家中幸自好熙熙，眉兒皺著乾煩惱。飽喜飢嗔，多愁早老。古人言語分明道。剩須將息少孜煎，人生萬事何時了。
臨江仙
作者：晁端禮（宋）

火冷燈□山驛靜，無人與暖香衾。阿誰教你惜人深。一成迷後，不忘有如今。枕畔耳邊都悄悄，憶伊模樣聲音。些兒年紀正難禁。盟言雖在，只恐我痴心。
清平樂
作者：晁端禮（宋）

嬌羞未慣。長是低花面。笑裡愛將紅袖掩。遮卻雙雙笑靨。早來簾下逢伊。怪生頻整衫兒。元是那回歡會，齒痕猶在凝脂。
一落索
作者：晁端禮（宋）

道著明朝分袂。早眉頭攢翠。不言不語只偎人，滿眼裡、汪汪地。向道不須如此。轉吞聲飲氣。一團兒肌骨不禁春，甚有得、許多淚。
一斛珠
作者：晁端禮（宋）

相思最苦。別來有甚好情緒。夜間無限悽惶處。睡不著時，沒個人言語。所恨不能飛上路。書書直怪遲歸去。外邊閒事無心覰。直自我咱，怕你惡腸肚。
少年遊
作者：晁端禮（宋）

眼來眼去又無言。教我怎生團。又不分明，許人一句，縱未也心安。是即自古常言道，色須是艱難。願早得來，雖然容易，管不等閒看。
鵲橋仙
作者：晁端禮（宋）

從來因被，薄情相誤，誤得人來已怕。那回時、有願不昏沈，甚近日、依前又也。你莫撋就，偎隨人便，卻騎牆兩下。自家懣、都望有前程，背地裡、莫教人咒罵。
點絳唇
作者：晁端禮（宋）

我也從來，喚作真個收拾定。據伊情性。怎到如今恁。撋就百般，終是心腸狠。應難更。是我薄命。不怨奴薄倖。
卜算子
作者：晁端禮（宋）

恩義重如山，情意深如海。假使黃金北斗高，這一分、何由買。領家看取彩。莫要胡廝賴。堂印旁邊更碧油，但管取、無人賽。
柳初新
作者：晁端禮（宋）

些兒柄把天來大。悶損也、還知麼。共伊合下、深盟厚約，比望收因結果。這好事、難成易破。到如今、彼此無那。終日行行坐坐。未曾識、展眉則個。若還不是、前生註定，甚得許多摧挫。去你行、有甚罪過。送一場、煩惱與我。
步蟾宮
作者：晁端禮（宋）

昨宵爭個甚閒事。又不道、被誰調戲。任孜孜、求告不回頭，誚滿眼、汪汪地淚。奴哥一向不賭是。算誰敢、共他爭氣。且偎隨、須有喜歡時，待款款、說些道理。
千秋歲
作者：晁端禮（宋）

飛雲驟雨。草草成暌阻。寸腸結盡千千縷。別離誰是沒，惟我於中苦。最苦是，看奴未足拋奴去。一句臨歧語。忍淚奴聽取。身可舍，情難負。縱非瓶斷綆，也是釵分股。再見了，知他似得如今否。
人嬌
作者：晁端禮（宋）

旋剔銀燈，高褰斗帳。孜孜地、看伊模樣。端相一餉，揉搓一餉。不會得、知他甚家娘養。不見些兒，行思坐想。分飛後、怎生□向。天天若許，長長偎傍。頂帶著、一生也即不枉。
遍地花
作者：晁端禮（宋）

密約幽歡試思忖。教人又、怎生安穩。算都來、些子精神，誚煩惱、看看瘦損。也擬待、羅織伊家，圖開解、較些可悶。把從前、已往尋思，又無可、教人得恨。
梁州令
作者：晁端禮（宋）

各自尋思取。更莫怨他人做。如今剗地怕相逢，愁多正在相逢處。人前不敢分明語。暗裡頻回顧。羅襟滴淚無數。匆匆又是空歸去。
滴滴金
作者：晁端禮（宋）

龐兒周正心兒得。眼兒單、鼻兒直。口兒香、發兒黑。腳兒一折。從來薄命多阻隔。未曾有恁相識。除非燒香做功德。且圖消得。
失調名
作者：晁端禮（宋）

花前月下堪垂淚，水邊樓上總關心。
驀山溪
作者：晁端禮（宋）

風流心膽，直把春償酒。選得一枝花，綺羅中、算來未有。名園翠苑，風月最佳時，夜迢迢，車款款，是處曾攜手。重來一夢，池館皆依舊。幽恨寫新詩，託何人、章臺問柳。漁舟歸後，雲鎖武陵溪，水潺潺，花片片，艤棹空回首。
好事近
作者：曾肇（宋）

歲晚鳳山陰，看盡楚天冰雪。不待牡丹時候，又使人輕別。如今歸去老江南，扁舟載風月。不似畫梁雙燕，有重來時節。
調笑轉踏・調笑令
作者：鄭僅（宋）

歸去。攜籠女。南陌柔桑三月暮。使君春思如飛絮。五馬徘徊頻駐。蠶飢日晚空留顧。笑指秦樓歸去。
調笑轉踏・調笑令
作者：鄭僅（宋）

雙槳。小舟蕩。喚取莫愁迎疊浪。武陵豪客青樓上。不道風高江廣。千金難買傾城樣。那聽繞樑清唱。
調笑轉踏・調笑令
作者：鄭僅（宋）

草草。最年少。袖戶銀屏人窈窕。瑤琴暗寫相思調。一曲關心多少。臨邛客舍成都道。苦恨相逢不早。
調笑轉踏・調笑令
作者：鄭僅（宋）

煙暖。武陵晚。洞裡春長花爛熳。紅英滿地溪流淺。漸聽雲中雞犬。劉朗迷路香風遠。誤到蓬萊仙館。
調笑轉踏・調笑令
作者：鄭僅（宋）

春豔。桃花臉。笑倚銀屏施寶靨。良人少有平戎膽。歸路光生弓劍。青樓春永香幃掩。獨把韶華都佔。
調笑轉踏・調笑令
作者：鄭僅（宋）

相慕。酒家女。巧笑明眸年十五。當壚春永尋芳去。門外落花飛絮。銀鞍白馬金吾子。多謝結裙情素。
調笑轉踏・調笑令
作者：鄭僅（宋）

腸斷。浙江岸。樓上青帘新酒軟。吳姬綽約開金盞。的的嬌波流盼。採菱歌罷行雲散。望斷儂家心眼。
調笑轉踏・調笑令
作者：鄭僅（宋）

蘇小。最嬌妙。幾度尊前曾調笑。雲情雨態知多少。悔恨相逢不早。劉郎襟韻正年少。風月今宵偏好。
調笑轉踏・調笑令
作者：鄭僅（宋）

夢悄。翠屏曉。帳裡薰爐殘蠟照。賞心樂事能多少。忍聽陽關聲調。明朝門外長安道。悵望王孫芳草。
調笑轉踏・調笑令
作者：鄭僅（宋）

時節。白銀闕。洞裡春晴百和爇。蘭心底事多悲切。消盡一團冰雪。明皇恩愛雲山絕。誰道蓬萊安悅。
調笑轉踏・調笑令
作者：鄭僅（宋）

調笑。楚江渺。粉面修眉花鬥好。擎荷折柳爭相調。驚起鴛鴦多少。漁歌齊唱催殘照。一葉歸舟輕小。
調笑轉踏・調笑令
作者：鄭僅（宋）

聲切。恨難說。千里潮平春浪闊。梅風不解相思結。忍送落花飛雪。多才一去芳音絕。更對珠簾新月。
西江月
作者：蔡京（宋）

八十一年住世，四千裡外無家。如今流落向天涯。夢到瑤池闕下。玉殿五回命相，彤庭幾度宣麻。止因貪此戀榮華。便有如今事也。
西江月
作者：蘇瓊（宋）

韓愈文章蓋世，謝安情性風流。良辰美景在西樓。敢勸一卮芳酒。記得南宮高第，弟兄爭佔鰲頭。金爐玉殿瑞煙浮。高佔甲科第九。
茶瓶兒
作者：李元膺（宋）

去年相逢深院宇。海棠下、曾歌金縷。歌罷花如雨。翠羅衫上，點點紅無數。今歲重尋攜手處。空物事、人非春暮。回首青門路。亂紅飛絮，相逐東風去。
洞仙歌
作者：李元膺（宋）

廉纖細雨，殢東風如困。縈斷千絲為誰恨。向楚宮一夢，千古悲涼，無處問。愁到而今未盡。分明都是淚，泣柳沾花，常與騷人伴孤悶。記當年，得意處，酒力方融，怯輕寒、玉爐香潤。又豈識、情懷苦難禁，對點滴簷聲，夜寒燈暈。
洞仙歌
作者：李元膺（宋）

雪雲散盡，放曉晴池院。楊柳於人便青眼。更風流多處，一點梅心、相映遠。約略嚬輕笑淺。一年春好處，不在濃芳，小豔疏香最嬌軟。到清明時候，百紫千紅花正亂。已失春風一半。蚤佔取韶光，共追遊，但莫管春寒，醉紅自暖。
驀山溪
作者：李元膺（宋）

溪堂歡燕。慣捧玻璃盞。今日祖西城，更忍把、一杯重勸。別離情味，自古不堪秋，催淚雨，溼西風，腸共危絃斷。夕陽去路，五馬旌旗亂。便是古都春，應醉戀，曲江池館。須知別後，疊翠倚闌情，青嶂晚，碧雲深，日近長安遠。
鷓鴣天
作者：李元膺（宋）

寂寞鞦韆兩繡旗。日長花影轉階遲。燕驚午夢周遮語，蝶困春遊落拓飛。思往事，入顰眉。柳梢陰重又當時。薄情風絮難拘束，飛過東牆不肯歸。
菩薩蠻
作者：李元膺（宋）

彩旗畫柱清明後。花前姊妹爭攜手。先緊繡羅裙。輕衫束領巾。瑣繩金釧響。漸出花梢上。笑裡問高低。盤雲嚲玉螭。
一落索
作者：李元膺（宋）

天上粉雲如掃。放小樓清曉。古今何處想風流，最瀟灑，龍山帽。人似年華易老。且芳樽頻倒。西風於我更多情，露金靨，籬邊笑。
浣溪沙
作者：李元膺（宋）

乞與安仁掠鬢霜。不須紅線小機窗。剪刀疏下蜀羅長。纖手捻殘針縷細，金釵翻過齒痕香。同心小綰寄思量。
浣溪沙
作者：李元膺（宋）

飲散蘭堂月未中。驊騮嬌簇絳紗籠。玳簪促坐客從容。已醉人間千日酒，賜來天上密雲龍。蓬仙清興欲乘風。
調笑令
作者：呂南公（宋）

行客。行客。身世東西南北。家林迢遞不歸。歲時悲盛淚垂。垂淚。垂淚。兩鬢與霜相似。
調笑令
作者：呂南公（宋）

華草。華草。秀髮乘春更好。深心密竹紛紛。妖韶隨處動人。人動。人動。王孫公子情重。
瑤臺第一層
作者：趙頊（宋）

西母池邊宴罷，贈南枝、步玉霄。緒風和扇，冰華髮秀，雪質孤高。漢陂呈練影，問是誰、獨立江皋。便凝望、壺中珪璧，天下瓊瑤。清標。曾陪勝賞，坐望愁、解使塵消。況雙成與乳丹點染，都付香梢。壽妝酥冷，郢韻佩舉，麝捲雲綃。樂逍遙。鳳凰臺畔，取次憶吹簫。
臨江仙
作者：呂希純（宋）

□□□□□□□，□□□□□□。莫交閒慮到心頭。有來憂不得，無後不須憂。□□□□□□□，□□□□□□。萬般希望不如休。無來求不得，有後不須求。
蠟梅香
作者：喻陟（宋）

曉日初長，正錦裡輕陰，小寒天氣。未報春訊息，早瘦梅先發，淺苞纖蕊。搵玉勻香，天賦與，風流標致。問隴頭人，音容萬里。待憑誰寄。一樣曉妝新，倚朱樓凝盼，素英如墜。映月臨風處，度幾聲羌管，愁生鄉思。電轉光陰，須通道、飄零容易。且頻歡賞，柔芳正好，滿簪同醉。
漁家傲
作者：朱服（宋）

小雨廉纖風細細。萬家楊柳輕煙裡。戀樹溼花飛不起。愁無比。和春付與西流水。九十光陰能有幾。金龜解盡留無計。寄語東城沽酒市。拼一醉。而今樂事他年淚。
無悶
作者：丁注（宋）

風急還收，雲凍又開，海闊無人翦水。算六出工夫，怎教容易。剛被郢歌楚舞。鎮獨向，尊前誇輕細。想謝庭詩詠，梁園賦賞，未成歡計。天意。是則是。便下得控持，柳梢梅蕊。又爭奈、看看漸回春意。好趁東君未覺，預先把、園林都裝綴。看是處，玉樹瓊枝，勝卻萬紅千翠。
寶鼎現
作者：劉弇（宋）

濃陰堆積，回野空曠，將回微煦。還是覺、早梅依舊，清豔枝枝攢曉樹。弄霽影、盡脂凝香蒂，瓊削纖葩競吐。對幾處園林，芳菲訊息，都因傳去。取次臺榭，等閒院落，偏宜獨擅芳步。長恁恐、壽陽妝面，姑射冰膚成暗妒。笑杏塢、共桃蹊夸麗，一霎狂風驟雨。又爭似、年年此際，先得東皇為主。好似雪裡精神，曾解惱、遊人吟顧。想當時折贈，端的憑誰付與。蕩醉目、恨同雲阻。畫角聲將暮。想異時成實，和羹止渴，還應得路。
洞仙歌
作者：劉弇（宋）

淒涼楚弄，行客腸曾斷。濤卷秋容暗淮甸。去年時、還是今日孤舟，煙浪裡，身與江雲共遠。別來丹枕夢，幾過滄洲，皓月而今為誰滿。薄倖苦無端，誤卻嬋娟，有人在、玉樓天半。最不憤、西風破帆來，甚時節，收拾望中心眼。
金明春・金明池
作者：劉弇（宋）

寶曆延洪，昌辰開泰，崧嶽儲靈特異。賢才並、□時間出，盡一一驚人絕藝。捧鄉書、氣格飄飄，似閬苑神仙，參差相繼。縱子墨文章，相如才調，驟覺雷聲平地。太守賓興當此際。正瑞靄寒輕，虛堂風細。舞腰旋、飛塵彷彿，歌管遞、清聲嘹唳。況相將、桂籍榮登，對酒面鱗紅，何妨沈醉。但管取明年，宮花重戴，共賞金明春意。
內家嬌
作者：劉弇（宋）

綽約群芳裡，陽和意，偏向一枝濃。南國驟驚，動人奇豔，未饒西洛，百本千叢。斬新弄，曉來無比格，半坼斷腸紅。三月洞天，又還疑是，賦情楚客，窺見牆東。朱闌干、遍倚生愁，怕無計、奈雨禁風。別有瑞煙幕幕，時與遮籠。便縱使當日，文忠品第，趙昌模寫，難更形容。應念故園桃李，羞怨春工。
安平樂慢
作者：劉弇（宋）

細想勞生，等閒聚散，冉冉輕似秋煙。蓮心暗苦，月意難圓。神京去路三千。當日風流，有妖饒枕上，軟媚尊前。何計訪蓬仙。斷腸中、一葉晴川。到而今、追思往事，奈向夢也難到奴邊。自恨不如蘭燈，通宵尚照伊眠。恰道無緣。被人勸休莫瞞天。多應是、前生負你，今世使我償填。
佳人醉
作者：劉弇（宋）

月到樓臺第幾。十里金蟲成綴。嫋琅玕、爭罥絳球起。試新妝、嬉春粉黛，盈盈暗香，接誰家穠李。擁緹騎。簫鼓沸三市。別指春風畫隼，歸度鰲山影裡。閒紅翠。揮觴不待、遊人分袂。悄珠簾十二。
惜雙雙令・惜分飛
作者：劉弇（宋）

風外桔花香暗度。飛絮綰、殘春歸去。醞造黃梅雨。冷煙曉佔橫塘路。翠屏人在天低處。驚夢斷、行雲無據。此恨憑誰訴。恁情卻情危弦語。
清平樂
作者：劉弇（宋）

東風依舊。著意隨堤柳。搓得鵝兒黃欲就。天色清明廝句。去年紫陌朱門。今朝雨魄雲魂。斷送一生憔悴，知他幾個黃昏。
青門飲
作者：時彥（宋）

胡馬嘶風，漢旗翻雪，彤雲又吐，一竿殘照。古木連空，亂山無數，行盡暮沙衰草。星斗橫幽館，夜無眠、燈花空老。霧濃香鴨，冰凝淚燭，霜天難曉。長記曉妝才了，一杯未盡，離懷多少。醉裡秋波，夢中朝雨，都是醒時煩惱。料有牽情處，忍思量、耳邊曾道。甚時躍馬歸來，認得迎門輕笑。
瑤池宴令・越江吟
作者：廖正一（宋）

飛花成陣。春心困。寸寸。別腸多少愁悶。無人問。偷啼自搵。殘妝粉。抱瑤琴、尋出新韻。玉纖趁。南風未解幽慍。低雲鬢。眉峰斂暈。嬌和恨。
失調名
作者：董武子（宋）

疇昔尋芳秘殿西。日壓金鋪，宮柳垂垂。
醉落魄・一斛珠
作者：啞女（宋）

風波未息。虛名浮利終無益。不如早去備蓑笠。高臥煙霞，千古企難及。君今既已裝行色。定應雁塔題名籍。他年若到南雄驛。玉石休分，徒累卞和泣。
望海潮
作者：秦觀（宋）

星分牛鬥，疆連淮海，揚州萬井提封。花發路香，鶯啼人起，珠簾十里東風。豪俊氣如虹。曳照春金紫，飛蓋相從。巷入垂楊，畫橋南北翠煙中。追思故國繁雄。有迷樓掛斗，月觀橫空。紋錦制帆，明珠濺雨，寧論爵馬魚龍。往事逐孤鴻。但亂雲流水，縈帶離宮。最好揮毫萬字，一飲拼千鍾。
望海潮
作者：秦觀（宋）

秦峰蒼翠，耶溪瀟灑，千巖萬壑爭流。鴛瓦雉城，譙門畫戟，蓬萊燕閣三休。天際識歸舟。泛五湖煙月，西子同遊。茂草臺荒，苧蘿村冷起閒愁。何人覽古凝眸。悵朱顏易失，翠被難留。梅市舊書，蘭亭古墨，依稀風韻生秋。狂客鑑湖頭。有百年臺沼，終日夷猶。最好金龜換酒，相與醉滄洲。
望海潮
作者：秦觀（宋）

梅英疏淡，冰澌溶洩，東風暗換年華。金谷俊遊，銅駝巷陌，新晴細履平沙。長記誤隨車。正絮翻蝶舞，芳思交加。柳下桃蹊，亂分春色到人家。西園夜飲鳴笳。有華燈礙月，飛蓋妨花。蘭苑未空，行人漸老，重來是事堪嗟。煙暝酒旗斜。但倚樓極目，時見棲鴉。無奈歸心。暗隨流水到天涯。
望海潮
作者：秦觀（宋）

奴如飛絮，郎如流水，相沾便肯相隨。微月戶庭，殘燈簾幕，匆匆共惜佳期。才話暫分攜。早抱人嬌咽，雙淚紅垂。畫舸難停，翠帷輕別兩依依。別來怎表相思。有分香帕子，合數松兒。紅粉脆痕，青箋嫩約，丁寧莫遣人知。成病也因誰。更自言秋杪，親去無疑。但恐生時注著，合有分于飛。
沁園春
作者：秦觀（宋）

宿靄迷空，膩雲籠日，晝景漸長。正蘭皋泥潤，誰家燕喜，蜜脾香少，觸處蜂忙。盡日無人簾幕掛，更風遞遊絲時過牆。微雨後，有桃愁杏怨，紅淚淋浪。風流寸心易感，但依依佇立，回盡柔腸。念小奩瑤鑑，重勻絳蠟，玉籠金斗，時熨沈香。柳下相將遊冶處，便回首青樓成異鄉。相憶事，縱蠻箋萬疊，難寫微茫。
水龍吟
作者：秦觀（宋）

小樓連遠橫空，下窺繡轂雕鞍驟。朱簾半卷，單衣初試，清明時候。破暖輕風，弄晴微雨，欲無還有。賣花聲過盡，斜陽院落，紅成陣、飛鴛甃。玉佩丁東別後。悵佳期、參差難又。名韁利鎖，天還知道，和天也瘦。花下重門，柳邊深巷，不堪回首。念多情但有，當時皓月，向人依舊。
八六子
作者：秦觀（宋）

倚危亭。恨如芳草，萋萋剗盡還生。念柳外青驄別後，水邊紅袂分時，愴然暗驚。無端天與娉婷。夜月一簾幽夢，春風十里柔情。怎奈向、歡娛漸隨流水，素絃聲斷，翠綃香減，那堪片片飛花弄晚，濛濛殘雨籠晴。正銷凝。黃鸝又啼數聲。
風流子
作者：秦觀（宋）

東風吹碧草，年華換、行客老滄洲。見梅吐舊英，柳搖新綠，惱人春色，還上枝頭。寸心亂，北隨雲黯黯，東逐水悠悠。斜日半山，暝煙兩岸，數聲橫笛，一葉扁舟。青門同攜手，前歡記、渾似夢裡揚州。誰念斷腸南陌，回首西樓。算天長地久，有時有盡，奈何綿綿，此恨難休。擬待倩人說與，生怕人愁。
夢揚州
作者：秦觀（宋）

晚雲收。正柳塘、煙雨初休。燕子未歸，惻惻清寒如秋。小闌外、東風軟，透繡帷、花蜜香稠。江南遠，人何處，鷓鴣啼破春愁。長記曾陪燕遊。酬妙舞清歌，麗錦纏頭。殢酒為花，十載因誰淹留。醉鞭拂面歸來晚，望翠樓、簾卷金鉤。佳會阻，離情正亂，頻夢揚州。
雨中花・夜行船
作者：秦觀（宋）

指點虛無徵路，醉乘斑虯，遠訪西極。正天風吹落，滿空寒白。玉女明星迎笑，何苦自淹塵域。正火輪飛上，霧捲菸開，洞觀金碧。重重觀閣，橫枕鰲峰，水面倒銜蒼石。隨處有、奇香幽火，杳然難測。好是蟠桃熟後，阿環偷報訊息。在青天碧海，一枝難遇，佔取春色。
一叢花
作者：秦觀（宋）

年時今夜見師師。雙頰酒紅滋。疏簾半卷微燈外，露華上、煙嫋涼風。簪髻亂拋，偎人不起，彈淚唱新詞。佳期。誰料久參差。愁緒暗縈絲。想應妙舞清歌罷，又還對、秋色嗟諮。惟有畫樓，當時明月，兩處照相思。
鼓笛慢・水龍吟
作者：秦觀（宋）

亂花叢裡曾攜手，窮豔景，迷歡賞。到如今誰把，雕鞍鎖定，阻遊人來往。好夢隨春遠，從前事、不堪思想。念香閨正杳，佳歡未偶，難留戀、空惆悵。永夜嬋娟未滿，嘆玉樓，幾時重上。那堪萬里，卻尋歸路，指陽關孤唱。苦恨東流水，桃源路、欲回雙槳。仗何人，細與丁寧問呵，我如今怎向。
促拍滿路花
作者：秦觀（宋）

露顆添花色。月彩投窗隙。春思如中酒，恨無力。洞房咫尺，曾寄情鸞翼。雲散無蹤跡。羅帳薰殘，夢迴無處尋覓。輕紅膩白。步步燻蘭澤。約腕金環重，宜妝飾。未知安否，一向無訊息。不似尋常憶。憶後教人，片時存濟不得。
長相思
作者：秦觀（宋）

鐵甕城高，蒜山渡闊，幹雲十二層樓。開尊待月，掩箔披風，依然燈火揚州。綺陌南頭。記歌名宛轉，鄉號溫柔。曲檻俯清流。想花陰、誰系蘭舟。念悽絕秦弦，感深荊賦，相望幾許凝愁。勤勤裁尺素，奈雙魚、難渡瓜洲。曉鑑堪羞。潘鬢點、吳霜漸稠。幸於飛、鴛鴦未老，不應同是悲秋。
滿庭芳
作者：秦觀（宋）

山抹微雲，天連衰草，畫角聲斷譙門。暫停徵棹，聊共引離尊。多少蓬萊舊事，空回首、煙靄紛紛。斜陽外，寒鴉萬點，流水繞孤村。銷魂。當此際，香囊暗解，羅帶輕分。謾贏得、青樓薄倖名存。此去何時見也，襟袖上、空惹啼痕。傷情處，高城望斷，燈火已黃昏。
滿庭芳
作者：秦觀（宋）

紅蓼花繁，黃蘆葉亂，夜深玉露初零。霽天空闊，雲淡楚江清。獨棹孤篷小艇，悠悠過、煙渚沙汀。金鉤細，絲綸慢卷，牽動一潭星。時時，橫短笛，清風浩月，相與忘形。任人笑生涯，泛梗飄萍。飲罷不妨醉臥，塵勞事、有耳誰聽。江風靜，日高未起，枕上酒微醒。
滿庭芳
作者：秦觀（宋）

碧水驚秋，黃雲凝暮，敗葉零亂空階。洞房人靜，斜月照徘徊。又是重陽近也，幾處處，砧杵聲催。西窗下，風搖翠竹，疑是故人來。傷懷。增悵望，新歡易失，往事難猜。問籬邊黃菊，知為誰開。謾道愁須殢酒，酒未醒、愁已先回。憑闌久，金波漸轉，白露點蒼苔。
江城子
作者：秦觀（宋）

西城楊柳弄春柔。動離憂。淚難收。猶記多情，曾為系歸舟。碧野朱橋當日事，人不見，水空流。韶華不為少年留。恨悠悠。幾時休。飛絮落花時候、一登樓。便做春江都是淚，流不盡，許多愁。
江城子
作者：秦觀（宋）

南來飛燕北歸鴻。偶相逢。慘愁容。綠鬢朱顏，重見兩衰翁。別後悠悠君莫問，無限事，不言中。小槽春酒滴珠紅。莫匆匆。滿金鍾。飲散落花流水、各西東。後會不知何處是，煙浪遠，暮雲重。
江城子
作者：秦觀（宋）

棗花金釧約柔荑。昔曾攜。事難期。咫尺玉顏，和淚鎖春閨。恰似小園桃與李，雖同處，不同枝。玉笙初度顫鸞篦。落花飛。為誰吹。月冷風高，此恨只天知。任是行人無定處，重相見，是何時。
滿園花・促拍滿路花
作者：秦觀（宋）

一向沈吟久。淚珠盈襟袖。我當初不和、苦撋就。慣縱得軟頑，見底心先有。行待痴心守。甚捻著脈子，倒把人來僝僽。近日來、非常羅皂醜。佛也須眉皺。怎掩得眾人口。待收了孛羅，罷了從來鬥。從今後。休道共我，夢見也、不能得句。
迎春樂
作者：秦觀（宋）

菖蒲葉葉知多少。惟有個、蜂兒妙。雨晴紅粉齊開了。露一點、嬌黃小。早是被、曉風力暴。更春共、斜陽俱老。怎得香香深處，作個蜂兒抱。
鵲橋仙
作者：秦觀（宋）

纖雲弄巧，飛星傳恨，銀漢迢迢暗度。金風玉露一相逢，便勝卻、人間無數。柔情似水，佳期如夢，忍顧鵲橋歸路。兩情若是長久時，又豈在、朝朝暮暮。
菩薩蠻
作者：秦觀（宋）

蟲聲泣露驚秋枕。羅幃淚溼鴛鴦錦。獨臥玉肌涼。殘更與恨長。陰風翻翠幔。雨澀燈花暗。畢竟不成眠。鴉啼金井寒。
減字木蘭花
作者：秦觀（宋）

天涯舊恨。獨自淒涼人不問。欲見迴腸。斷盡金爐小篆香。黛峨長斂。任是春風吹不展。困倚危樓。過盡飛鴻字字愁。
木蘭花・玉樓春
作者：秦觀（宋）

秋容老盡芙蓉院。草上霜花勻似翦。西樓促坐酒杯深，風壓繡簾香不卷。玉纖慵整銀箏雁。紅袖時籠金鴨暖。歲華一任委西風，獨有春紅留醉臉。
畫堂春
作者：秦觀（宋）

落紅鋪盡水平池。弄晴小雨霏霏。杏園憔悴杜鵑啼。無奈春歸。柳外畫樓獨上，憑闌手拈花枝。放花無語對斜暉。此恨誰知。
千秋歲
作者：秦觀（宋）

水邊沙外。城郭春寒退。花影亂，鶯聲碎。飄零疏酒盞，離別寬衣帶。人不見，碧雲暮合空相對。憶昔西池會。鵷鷺同飛蓋。攜手處，今誰在。日邊清夢斷，鏡裡朱顏改。春去也，飛紅萬點愁如海。
踏莎行
作者：秦觀（宋）

霧失樓臺，月迷津渡。桃源望斷無尋處。可堪孤館閉春寒，杜鵑聲裡斜陽暮。驛寄梅花，魚傳尺素。砌成此恨無重數。郴江幸自繞郴山，為誰流下瀟湘去。
蝶戀花
作者：秦觀（宋）

曉日窺軒雙燕語。似與佳人，共惜春將暮。屈指豔陽都幾許。可無時霎閒風雨。流水落花無問處。只有飛雲，冉冉來還去。持酒勸云云且住。憑君礙斷春歸路。
一落索
作者：秦觀（宋）

楊花終日空飛舞。奈久長難駐。海潮雖是暫時來，卻有個、堪憑處。紫府碧雲為路。好相將歸去。肯如薄倖五更風，不解與、花為主。
醜奴兒・採桑子
作者：秦觀（宋）

夜來酒醒清無夢，愁倚闌干。露滴輕寒。雨打芙蓉淚不乾。佳人別後音塵悄，瘦盡難拼。明月無端。已過紅樓十二間。
南鄉子
作者：秦觀（宋）

妙手寫徽真。水翦雙眸點絳唇。疑是昔年窺宋玉，東鄰。只露牆頭一半身。往事已酸辛。誰記當年翠黛顰。盡道有些堪恨處，無情。任是無情也動人。
醉桃源・阮郎歸
作者：秦觀（宋）

碧天如水月如眉。城頭銀漏遲。綠波風動畫船移。嬌羞初見時。銀燭暗，翠簾垂。芳心兩自知。楚臺魂斷曉雲飛。幽歡難再期。
河傳
作者：秦觀（宋）

亂花飛絮。又望空鬥合，離人愁苦。那更夜來，一霎薄情風雨。暗掩將、春色去。籬枯壁盡因誰做。若說相思，佛也眉兒聚。莫怪為伊，底死縈腸惹肚。為沒教、人恨處。
河傳
作者：秦觀（宋）

恨眉醉眼。甚輕輕覰著，神魂迷亂。常記那回，小曲闌干西畔。鬢雲松、羅襪剗。丁香笑吐嬌無限。語軟聲低，道我何曾慣。雲雨未諧，早被東風吹散。悶損人、天不管。
浣溪沙
作者：秦觀（宋）

漠漠輕寒上小樓。曉陰無賴似窮秋。淡煙流水畫屏幽。自在飛花輕似夢，無邊絲雨細如愁。寶簾閒掛小銀鉤。
浣溪沙
作者：秦觀（宋）

香靨凝羞一笑開。柳腰如醉暖相挨。日長春困下樓臺。照水有情聊整鬢，倚闌無緒更兜鞋。眼邊牽繫懶歸來。
浣溪沙
作者：秦觀（宋）

霜縞同心翠黛連。紅綃四角綴金錢。惱人香爇是龍涎。枕上忽收疑是夢，燈前重看不成眠。又還一斷惡因緣。
浣溪沙
作者：秦觀（宋）

腳上鞋兒四寸羅。唇邊朱粉一櫻多。見人無語但回波。料得有心憐宋玉，只應無奈楚襄何。今生有分共伊麼。
浣溪沙
作者：秦觀（宋）

錦帳重重卷暮霞。屏風曲曲鬥紅牙。恨人何事苦離家。枕上夢魂飛不去，覺來紅日又西斜。滿庭芳草襯殘花。
如夢令
作者：秦觀（宋）

門外鴉啼楊柳。春色著人如酒。睡起熨沈香，玉腕不勝金斗。消瘦。消瘦。還是褪花時候。
如夢令
作者：秦觀（宋）

遙夜沈沈如水。風緊驛亭深閉。夢破鼠窺燈，霜送曉寒侵被。無寐。無寐。門外馬嘶人起。
如夢令
作者：秦觀（宋）

幽夢匆匆破後。妝粉亂痕沾袖。遙想酒醒來，無奈玉銷花瘦。回首。回首。繞岸夕陽疏柳。
如夢令
作者：秦觀（宋）

樓外殘陽紅滿。春入柳條將半。桃李不禁風，回首落英無限。腸斷。腸斷。人共楚天俱遠。
如夢令
作者：秦觀（宋）

池上春歸何處。滿目落花飛絮。孤館悄無人，夢斷月堤歸路。無緒。無緒。簾外五更風雨。
阮郎歸
作者：秦觀（宋）

褪花新綠漸團枝。撲人風絮飛。鞦韆未拆水平堤。落紅成地衣。遊蝶困，乳鶯啼。怨春春怎知。日長早被酒禁持。那堪更別離。
阮郎歸
作者：秦觀（宋）

宮腰嫋嫋翠鬟松。夜堂深處逢。無端銀燭殞秋風。靈犀得暗通。身有恨，恨無窮。星河沈曉空。隴頭流水各西東。佳期如夢中。
阮郎歸
作者：秦觀（宋）

瀟湘門外水平鋪。月寒徵棹孤。紅妝飲罷少踟躕。有人偷向隅。揮玉箸，灑真珠。梨花春雨餘。人人盡道斷腸初。那堪腸已無。
阮郎歸
作者：秦觀（宋）

湘天風雨破寒初。深沈庭院虛。麗譙吹罷《小單于》。迢迢清夜徂。鄉夢斷，旅魂孤。崢嶸歲又除。衡陽猶有雁傳書。郴陽和雁無。
滿庭芳
作者：秦觀（宋）

北苑研膏，方圭圓璧，名動萬里京關。碎身粉骨，功合上凌煙。尊俎風流戰勝，降春睡、開拓愁邊。纖纖捧，香泉濺乳，金縷鷓鴣斑。相如，方病酒，一觴一詠，賓有群賢。便扶起燈前，醉玉頹山。搜攬胸中萬卷，還傾動，三峽詞源。歸來晚，文君未寢，相對曉妝殘。
滿庭芳
作者：秦觀（宋）

曉色雲開，春隨人意，驟雨才過還晴。古臺芳榭，飛燕蹴紅英。舞困榆錢自落，鞦韆外、綠水橋平。東風裡，朱門映柳，低底按小秦箏。多情。行樂處，珠鈿翠蓋，玉轡紅纓。漸酒空金榼，花困蓬瀛。豆蔻梢頭舊恨，十年夢，屈指堪驚。憑闌久，疏煙淡日，寂寞下蕪城。
滿庭芳
作者：秦觀（宋）

雅燕飛觴，清談揮座，使君高會群賢。密雲雙鳳，初破縷金團。窗外爐煙似動，開瓶試、一品香泉。輕淘起，香生玉塵，雪濺紫甌圓。嬌鬟。宜美盼，雙擎翠袖，穩步紅蓮。坐中客翻愁，酒醒歌闌。點上紗籠畫燭，花驄弄、月影當軒。頻相顧，餘歡未盡，欲去且流連。
桃源憶故人
作者：秦觀（宋）

玉樓深鎖薄情種。清夜悠悠誰共。羞見枕衾鴛鳳。悶即和衣擁。無端畫角嚴城動。驚破一番新夢。窗外月華霜重。聽徹梅花弄。
調笑令
作者：秦觀（宋）

回顧。漢宮路。捍撥檀槽鸞對舞。玉容寂寞花無主。顧影偷彈玉箸。未央宮殿知何處。目送徵鴻南去。
調笑令
作者：秦觀（宋）

輦路。江楓古。樓上吹簫人在否。菱花半璧香塵汙。往日繁華何處。舊歡新愛誰是主。啼笑兩難分付。
調笑令
作者：秦觀（宋）

翡翠。好容止。誰使庸奴輕點綴。裴郎一見心如醉。笑裡偷傳深意。羅衣中夜與門吏。暗結城西幽會。
調笑令
作者：秦觀（宋）

相慕。無雙女。當日尚書先曾許。王郎明俊神仙侶。腸斷別離情苦。數年睽恨今復遇。笑指襄江歸去。
調笑令
作者：秦觀（宋）

腸斷。繡簾卷。妾願身為樑上燕。朝朝暮暮長相見。莫遣恩遷情變。紅綃粉淚知何限。萬古空傳遺怨。
調笑令
作者：秦觀（宋）

戀戀。樓中燕。燕子樓空春色晚。將軍一去音容遠。空鎖樓中深怨。春風重到人不見。十二闌干倚遍。
調笑令
作者：秦觀（宋）

春夢。神仙洞。冉冉拂牆花樹動。西廂待月知誰共。更覺玉人情重。紅娘深夜行雲送。困嚲釵橫金鳳。
調笑令
作者：秦觀（宋）

柳岸。水清淺。笑折荷花呼女伴。盈盈日照新妝面。水調空傳幽怨。扁舟日暮笑聲遠。對此令人腸斷。
調笑令
作者：秦觀（宋）

眷戀。西湖岸。湖面樓臺侵雲漢。阿溪本是飛瓊伴。風月朱扉斜掩。謝郎巧思詩裁翦。能動芳懷幽怨。
調笑令
作者：秦觀（宋）

心素。與誰語。始信別離情最苦。蘭舟欲解春江暮。精爽隨君歸去。異時攜手重來處。夢覺春風庭戶。
虞美人
作者：秦觀（宋）

高城望斷塵如霧。不見聯驂處。夕陽村外小灣頭。只有柳花無數、送歸舟。瓊枝玉樹頻相見。只恨離人遠。欲將幽事寄青樓。爭奈無情江水、不西流。
虞美人
作者：秦觀（宋）

碧桃天上栽和露。不是凡花數。亂山深處水瀠回。可惜一枝如畫、為誰開。輕寒細雨情何限。不道春難管。為君沈醉又何妨。祗怕酒醒時候、斷人腸。
虞美人
作者：秦觀（宋）

行行信馬橫塘畔。煙水秋平岸。綠荷多少夕陽中。知為阿誰凝恨、背西風。紅妝艇子來何處。蕩槳偷相顧。鴛鴦驚起不無愁。柳外一雙飛去、卻回頭。
點絳唇
作者：秦觀（宋）

醉漾輕舟，信流引到花深處。塵緣相誤。無計花間住。煙水茫茫，千里斜陽暮。山無數。亂紅如雨。不記來時路。
點絳唇
作者：秦觀（宋）

月轉烏啼，畫堂宮徵生離恨。美人愁悶。不管羅衣褪。清淚斑斑，揮斷柔腸寸。嗔人問。背燈偷搵。拭盡殘妝粉。
品令
作者：秦觀（宋）

幸自得。一分索強，教人難吃。好好地惡了十來日。恰而今、較些不。須管啜持教笑，又也何須肐織。衠倚賴臉兒得人惜。放軟頑、道不得。
品令
作者：秦觀（宋）

掉又懼。天然個品格。於中壓一。簾兒下時把鞋兒踢。語低低、笑咭咭。每每秦樓相見，見了無限憐惜。人前強不欲相沾識。把不定、臉兒赤。
南歌子
作者：秦觀（宋）

玉漏迢迢盡，銀潢淡淡橫。夢迴宿酒未全醒。已被鄰雞催起、怕天明。臂上妝猶在，襟間淚尚盈。水邊燈火漸人行。天外一鉤殘月、帶三星。
南歌子
作者：秦觀（宋）

愁鬢香雲墜，嬌眸水玉裁。月屏風幌為誰開。天外不知音耗、百般猜。玉露沾庭砌，金風動琯灰。相看有似夢初回。只恐又拋人去、幾時來。
南歌子
作者：秦觀（宋）

香墨彎彎畫，燕脂淡淡勻。揉藍衫子杏黃裙。獨倚玉闌無語、點檀唇。人去空流水，花飛半掩門。亂山何處覓行雲。又是一鉤新月、照黃昏。
臨江仙
作者：秦觀（宋）

千里瀟湘挼藍浦，藍橈昔日曾經。月高風定露華清。微波澄不動，冷浸一天星。獨倚危檣情悄悄，遙聞妃瑟泠泠。新聲寒盡古今情。曲終人不見，江上數峰青。
臨江仙
作者：秦觀（宋）

髻子偎人嬌不整，眼兒失睡微重。尋思模樣早心忪。斷腸攜手，何事太匆匆。不忍殘紅猶在臂，翻疑夢裡相逢。遙憐南埭上孤篷。夕陽流水，紅滿淚痕中。
好事近
作者：秦觀（宋）

春路雨添花，花動一山春色。行到小溪深處，有黃鸝千百。飛雲當面化龍蛇，夭矯轉空碧。醉臥古藤陰下，了不知南北。
失調名
作者：秦觀（宋）

我會從事風流府。
添春色・醉鄉春
作者：秦觀（宋）

喚起一聲人悄。衾冷夢寒窗曉。瘴雨過，海棠晴，春色又添多少。社甕釀成微笑。半缺癭瓢共舀。覺健倒，急投床，醉鄉廣大人間小。
南柯子・南歌子
作者：秦觀（宋）

靄靄迷春態，溶溶媚曉光。不應容易下巫陽。祗恐翰林前世、是襄王。暫為清歌駐，還因暮雨忙。瞥然飛去斷人腸。空使蘭臺公子、賦高唐。
失調名
作者：秦觀（宋）

天若有情，天也為人煩惱。
失調名
作者：秦觀（宋）

粽團桃柳，盈門共壘，把菖蒲、旋刻個人人。
畫堂春
作者：秦觀（宋）

東風吹柳日初長。雨餘芳草斜陽。杏花零落燕泥香。睡損紅妝。香篆暗消鸞鳳，畫屏縈繞瀟湘。暮寒輕透薄羅裳。無限思量。
木蘭花慢
作者：秦觀（宋）

過秦淮曠望，回蕭灑、絕纖塵。愛清景風蛩，吟鞭醉帽，時度疏林。秋來政情味淡，更一重煙水一重雲。千古行人舊恨，盡應分付今人。漁村。望斷橫門。蘆荻浦、雁先聞。對觸目淒涼，紅凋岸蓼，翠減汀蘋。憑高正千嶂暗，便無情到此也銷魂。江月知人念遠，上樓來照黃昏。
御街行
作者：秦觀（宋）

銀燭生花如紅豆。這好事、而今有。夜闌人靜曲屏深，借寶瑟、輕輕招手。一陣白蘋風，故滅燭、教相就。花帶雨、冰肌香透。恨啼鳥、轆轤聲曉。岸柳微風吹殘酒。斷腸時、至今依舊。鏡中消瘦。那人知後，怕你來僝僽。
青門飲
作者：秦觀（宋）

風起雲間，雁橫天末，嚴城畫角，梅花三奏。塞草西風，凍雲籠月，窗外曉寒輕透。人去香猶在，孤衾長閒餘繡。恨與宵長，一夜薰爐，添盡香獸。前事空勞回首。雖夢斷春歸，相思依舊。湘瑟聲沈，庾梅信斷，誰念畫眉人瘦。一句難忘處，怎忍辜、耳邊輕咒。任人攀折，可憐又學，章臺楊柳。
夜遊宮
作者：秦觀（宋）

何事東君又去。空滿院、落花飛絮。巧燕暱喃向誰語。何曾解、說伊家、些子苦。況是傷心緒。念個人、又成睽阻。一覺相思夢迴處。連宵雨、更那堪、聞杜宇。
醉蓬萊
作者：秦觀（宋）

見揚州獨有，天下無雙，號為瓊樹。占斷天風，歲花開兩次。九朵一苞，攢成環玉，心似珠璣綴。瓣瓣玲瓏，枝枝潔淨，世上無花類。冷露朝凝，香風遠送，信是瓊瑤貴。料得天宮有，此地久難留住。翰苑才人，貴家公子，都要看花去。莫吝金錢，好尋詩伴，日日花前醉。
滿江紅
作者：秦觀（宋）

越豔風流，佔天上、人間第一。須通道、絕塵標緻，傾城顏色。翠綰垂螺雙髻小，柳柔花媚嬌無力。笑從來、到處只聞名，今相識。臉兒美，鞋兒窄。玉纖嫩，酥胸白。自覺愁腸攪亂，坐中狂客。金縷和杯曾有分，寶釵落枕知何日。謾從今、一點在心頭，空成憶。
一斛珠
作者：秦觀（宋）

碧雲寥廓。倚闌悵望情離索。悲秋自怯羅衣薄。曉鏡空懸，懶把青絲掠。江山滿眼今非昨。紛紛木葉風中落。別巢燕子辭簾幕。有意東君，故把紅絲縛。
西江月
作者：米芾（宋）

溪面荷香粲粲，林端遠岫青青。楚天秋色太多情。雲捲菸收風定。夜靜冰娥欲上，夢迴醉眼初醒。玉瓶未恥有新聲。一曲請君來聽。
菩薩蠻
作者：米芾（宋）

蒹葭風外菸籠柳。數疊遙山眉黛秀。微雨過江來。煩襟為一開。沙邊臨望處。紫燕雙飛語。舉酒送飛雲。夜涼愁夢頻。
水調歌頭
作者：米芾（宋）

砧聲送風急，蟋蟀思高秋。我來對景，不學宋玉解悲愁。收拾淒涼興況，分付尊中醽醁，倍覺不勝幽。自有多情處，明月掛南樓。悵襟懷，橫玉笛，韻悠悠。清時良夜，借我此地倒金甌。可愛一天風物，遍倚闌干十二，宇宙若萍浮。醉困不知醒，敧枕臥江流。
漁家傲
作者：米芾（宋）

昔日丹陽行樂裡。紫金浮玉臨無地。寶閣化成彌勒世。龍宮對。時時更有天花墜。浩渺一天秋水至。鯨鯢鼓鬣連山沸。員嶠岱輿更贔屓。無根蒂。莫教龍伯邦人戲。
醜奴兒・採桑子
作者：米芾（宋）

躑躕山下濡須水，我更委佗。物阜時和。迨暇相逢笑復歌。江湖樓上憑闌久，極目滄波。天鑑如磨。偏映華簪雪一窩。
減字木蘭花
作者：米芾（宋）

雲間皓月。光照銀淮來萬折。海岱樓中。拂袖雄披楚岸風。醉餘清夜。羽扇綸巾人入畫。江遠淮長。舉首宗英醒更狂。
減字木蘭花
作者：米芾（宋）

平生真賞。紙上龍蛇三五行。富貴功名。老境誰堪寵辱驚。寸心誰語。只有當年袁與許。歸到寥陽。玉簡霞衣侍帝旁。
點絳唇
作者：米芾（宋）

莘野寥寥，渭濱漠漠情何限。萬重堆案。懶更重經眼。兒輩休驚，頭上霜華滿。功名晚。水雲蕭散。漫就驛亭看。
阮郎歸
作者：米芾（宋）

雙雙鴛鴦戲蘋洲。幾行煙柳柔。一聲長笛咽清秋。碧雲生暮愁。鉤月掛，綺霞收。浦南人泛舟。娟娟何處燭明眸。相望徒倚樓。
蝶戀花
作者：米芾（宋）

千古漣漪清絕地。海岱樓高，下瞰秦淮尾。水浸碧天天似水。廣寒宮闕人間世。靄靄春和生海市。鰲戴三山，頃刻隨輪至。寶月圓時多異氣。夜光一顆千金貴。
訴衷情
作者：米芾（宋）

薰風吹動滿池蓮。曉雲樓閣鮮。繡閣華堂嘉會，齊拜玉爐煙。斟美酒，奉觥船。祝芳筵。宜春耐夏，多福壯嚴，富貴長年。
訴衷情
作者：米芾（宋）

勞生奔走困粗官。攬鏡鬢毛斑。物外平生蕭散，微宦興闌珊。奇勝處，每平闌。定望遠。好山如畫，水繞雲縈，無計成閒。
鷓鴣天
作者：米芾（宋）

暖日晴烘候小春。際天和氣與精神。靈臺靜養千年壽，丹灶全無一點塵。壽彭祖，壽廣成。華陽仙裔是今身。夜來銀漢清如洗，南極星中見老人。
鷓鴣天
作者：米芾（宋）

雲液無聲白似銀。紅霞一抹百花新。觴多莫壓頻頻勸，一片花飛減卻春。蜂翅亂，蝶眉顰。花間啼鳥勸遊人。人生無事須行樂，富貴何時且健身。
浪淘沙
作者：米芾（宋）

祝壽慶生申。德日維新。期頤眉壽壽長春。五福三靈祿永永，長壽仙人。遐算等莊椿。□德康寧。年年歡會笑欣欣。歲歲仰依□壽域，彭祖廣成。
浣溪沙
作者：米芾（宋）

日射平溪玉宇中。雲橫遠渚岫重重。野花猶向澗邊紅。靜看沙頭魚入網，閒支藜杖醉吟風。小春天氣惱人濃。
醉太平
作者：米芾（宋）

風爐煮茶。霜刀剖瓜。暗香微透窗紗。是池中藕花。高梳髻鴉。濃妝臉霞。玉尖彈動琵琶。問香醪飲麼。
望雲涯引
作者：李甲（宋）

秋容江上，岸花老，蘋洲白。露溼蒹葭，浦嶼漸增寒色。閒漁唱晚，鶩雁驚飛處，映遠磧。數點輕帆，送天際歸客。鳳台人散，漫回首。沈訊息。素鯉無憑，樓上暮雲凝碧。時向西風下，認遠笛。宋玉悲懷，未信金樽消得。
吊嚴陵
作者：李甲（宋）

蕙蘭香泛，孤嶼潮平，驚鷗散雪。迤邐點破，澄江秋色。暝靄向斂，疏雨乍收，染出藍峰千尺。漁舍孤煙鎖寒磧。畫鷁翠帆旋解，輕艤晴霞岸側。正念往悲酸，懷鄉慘切。何處引羌笛。追惜。當時富春佳地，嚴光釣址空遺蹟。華星沈後，扁舟泛去，蕭灑閒名圖籍。離觴吊終寓目，意斷魂消淚滴。漸洞天晚，回首暮雲千古碧。
夢玉人引
作者：李甲（宋）

漸東風暖，隴梅殘，霽雲碧。嫩草柔條，又回江城春色。乍促銀籤，便篆香紋蠟有餘跡。愁夢相兼，盡日高無力。這些離恨，依然是、酒醒又如織。料伊懷情，也應向人端的。何故近日，全然無訊息。問伊看，伊教人到此，如何休得。
過秦樓
作者：李甲（宋）

賣酒爐邊，尋芳原上，亂花飛絮悠悠。已蝶稀鶯散，便擬把長繩、系日無由。謾道草忘憂。也徒將，酒解閒愁。正江南春盡，行人千里，蘋滿汀洲。有翠紅徑裡，盈盈似簇，芳茵禊飲，時笑時謳。當暖風遲景，任相將永日，爛熳狂遊。誰信盛狂中，有離情、忽到心頭。向尊前擬問，雙燕來時，曾過秦樓。
帝臺春
作者：李甲（宋）

芳草碧色，萋萋遍南陌。暖絮亂紅，也知人、春愁無力。憶得盈盈拾翠侶，共攜賞、鳳城寒食。到今來，海角逢春，天涯為客。愁旋釋。還似織。淚暗拭。又偷滴。謾佇立、遍倚危闌，盡黃昏，也只是、暮雲凝碧。拼則而已今拼了，忘則怎生便忘得。又還問鱗鴻，試重尋訊息。
擊梧桐
作者：李甲（宋）

杳杳春江闊。收細雨、風蹙波聲無歇。雁去汀洲暖，岸蕪靜，翠染遙山一抹。群鷗聚散，徵航來去，隔水相望楚越。對此、凝情久，念往歲上國，嬉遊時節。鬥草園林，賣花巷陌，觸處風光奇絕。正恁濃歡裡，悄不意、頓有天涯離別。看那梅生翠實，柳飄狂絮，沒個人共折。把而今、愁煩滋味，教向誰說。
幔卷綢・慢卷綢
作者：李甲（宋）

絕羽沈鱗，埋花葬玉，杳杳悲前事。對一盞寒燈，數點流螢，悄悄畫屏，巫山十二。蕣臉星眸，蕙情蘭性，一旦成流水。便縱有、甘泉妙手，洪都方士何濟。香閨寶砌。臨妝處，迤邐苔痕翠。更不忍看伊，繡殘鴛侶，而今尚有，啼紅粉漬。好夢不來，斷雲飛去，黯黯情無際。謾飲盡香醪，奈向愁腸，消遣無計。
望春回
作者：李甲（宋）

霽霞散曉，射水村漸明，漁火方絕。灘露夜潮痕，注凍瀨悽咽。徵鴻來時應負書，見疏柳、更憶伊同折。異鄉憔悴，那堪更逢，歲窮時節。東風暗回暖律。算拆遍江梅，消盡巖雪。唯有這愁腸，也依舊千結。私言竊語些誓約，便眠思夢想無休歇。這些離恨，除非對著、說似明月。
少年遊
作者：李甲（宋）

江國陸郎封寄後，獨自冠群芳。折時雪裡，帶時燈下，香面訝爭光。而今不怕吹羌管，一任更繁霜。玳筵賞處，玉纖整後，猶勝嶺頭香。
蝶戀花
作者：趙令畤（宋）

麗質仙娥生月殿。謫向人間，未免凡情亂。宋玉牆東流美盼。亂花深處曾相見。密意濃歡方有便。不奈浮名，旋遣輕分散。最恨多才情太淺。等閒不念離人怨。
蝶戀花
作者：趙令畤（宋）

錦額重簾深幾許。繡履彎彎，未省離朱戶。強出嬌羞都不語。絳綃頻掩酥胸素。黛淺愁紅妝淡佇。怨絕情凝，不肯聊回顧。媚臉未勻新淚汙。梅英猶帶春朝露。